489/2020

Útdráttur

Kærður var úrskurður héraðsdóms þar sem hafnað var kröfu A um að felldur yrði úr gildi úrskurður BR um að börn A skyldu vistuð utan heimilis í tvo mánuði og tekin til greina krafa BR um að vista börn A utan heimilis í fjóra mánuði til viðbótar. Þar sem gildistími úrskurðar BR um vistun barna A í tvo mánuði hafði runnið sitt skeið var í málinu aðeins leyst úr kæru um þann hluta úrskurðarins sem laut að fjögurra mánaða viðbótarvistun. Landsréttur tók fram að brýnir hagsmunir barnanna mæltu með því að þau yrðu vistuð utan heimilis, sbr. 27. og 28. gr. barnaverndarlaga nr. 80/2002, í þann tíma sem krafist væri, þrátt fyrir andstöðu barnanna, enda hefðu önnur og vægari úrræði ekki skilað viðhlítandi árangri. Var hinn kærði úrskurður því staðfestur hvað varðar viðbótarvistunina.

Úrskurður Landsréttar

Landsréttardómararnir A-kvk-nf E-kvk-nf, Á-kk-nf H-kk-nf og D-kk-nf Þ-kk-nf B-kk-nf kveða upp úrskurð í máli þessu.

Málsmeðferð og dómkröfur aðila

1 Sóknaraðili skaut málinu til Landsréttar með kæru 29. júlí 2020. Greinargerð varnaraðila barst réttinum 19. ágúst 2020. Kærður er úrskurður Héraðsdóms Reykjavíkur 24. júlí 2020 í málinu nr. U[…]/2020 þar sem hafnað var kröfu sóknaraðila um að felldur yrði úr gildi úrskurður varnaraðila 9. júní 2020 þess efnis að vista börn sóknaraðila, B, C og D, utan heimilis í tvo mánuði frá og með dagsetningu úrskurðarins að telja. Þá var fallist á kröfu varnaraðila um að börn sóknaraðila skyldu vistuð utan heimilis sóknaraðila til 9. desember 2020. Kæruheimild er í 1. mgr. 64. gr. barnaverndarlaga nr. 80/2002.

2 Sóknaraðili krefst þess aðallega að hinum kærða úrskurði verði hrundið og að úrskurður barnaverndarnefndar Reykjavíkur verði felldur úr gildi. Til vara krefst hún þess að vistun utan heimilis verði markaður skemmri tími. Loks krefst hún málskostnaðar án tillits til gjafsóknar sem henni hefur verið veitt.

3 Varnaraðili krefst staðfestingar hins kærða úrskurðar.

Niðurstaða

4 Í hinum kærða úrskurði var hafnað kröfu sóknaraðila um að fella úr gildi úrskurð varnaraðila frá 9. júní 2020 um vistun barna sóknaraðila utan heimilis í tvo mánuði frá og með dagsetningu úrskurðarins að telja. Þar sem gildistími úrskurðar varnaraðila rann sitt skeið 9. ágúst 2020 verður hér aðeins leyst úr kæru til Landsréttar um þann hluta úrskurðarins sem lýtur að fjögurra mánaða viðbótarvistun utan heimilis til 9. desember 2020 á grundvelli 1. mgr. 28. gr., sbr. 2. mgr. 62. gr. barnaverndarlaga.

5 Gögn málsins bera með sér að sóknaraðili á við talsverðan áfengisvanda að stríða sem hún hefur ekki tekist á við eins og hún skuldbatt sig til þess að gera með því að samþykkja meðferðaráætlanir 9. og 11. mars 2020. Þá bera gögnin með sér að hana skortir vilja eða getu til að bregðast við fjölþættum vanda drengjanna. Brýnir hagsmunir þeirra mæla því með að þeir verði vistaðir utan heimilis, sbr. 27. og 28. gr. barnaverndarlaga, í þann tíma sem krafist er, þrátt fyrir andstöðu drengjanna, enda hafa önnur og vægari úrræði ekki skilað viðhlítandi árangri. Að þessu gætu og að öðru leyti með vísan til forsendna hins kærða úrskurðar verður hann staðfestur um að börnin skuli vistuð utan heimilis til 9. desember 2020.

6 Ákvæði hins kærða úrskurðar um málskostnað og gjafsóknarkostnað í héraði verða einnig staðfest.

7 Kærumálskostnaður fellur niður en um gjafsóknarkostnað sóknaraðila fyrir Landsrétti fer eins og í úrskurðarorði greinir.

Úrskurðarorð:

Varnaraðila, barnaverndarnefnd Reykjavíkur, er heimilt að vista börn sóknaraðila, A, þá B, C og D, utan heimilis hennar til 9. desember 2020.

Ákvæði hins kærða úrskurðar um málskostnað og gjafsóknarkostnað eru staðfest.

Kærumálskostnaður fellur niður.

Gjafsóknarkostnaður sóknaraðila fyrir Landsrétti greiðist úr ríkissjóði, þar með talin málflutningsþóknun lögmanns hennar, F-kk-ef H-kk-ef S-kk-ef, 400.000 krónur.